Det er sjældent, at en mulighed byder sig, så man kan kigge et omtrent 2.400 år gammelt ansigt i øjnene.

Det er der dog nu mulighed for, efter Museum Silkeborg har fået Tollundmandens ansigt digitalt rekonstrueret, så han ser ud, som han formentlig gjorde, da han var i live.

Det forklarer Museum Silkeborgs direktør, Ole Nielsen.

- Vi har nu et ansigt, der ligner en, man kan møde i bussen, på toget eller på en café, siger Ole Nielsen.

- I stedet for et billede er fremstillingen af ansigtet i form af et videoloop, hvor han blinker, bevæger hovedet og åbner munden lidt. Han virker ekstremt levende - ligesom i de dyreste Hollywoodfilm, siger han.

Vi har taget et sats og sagt, at vi lader ham være en almindelig, lidt nordisk type med leverpostejfarvet hår, men han kan sagtens have haft en anden hår-, hud- eller øjenfarve. Museums Silkeborgs direktør, Ole Nielsen

Øjnene var for store til kraniet

Den digitale rekonstruktion af Tollundmanden, der blev fundet i en mose 6. maj 1950, blev offentliggjort lørdag.

Rekonstruktionen er udført af Phillippe Froesch fra Visual Forensic, der er ekspert i digitale ansigtsrekonstruktioner.

Den er bygget på rådata fra CT-skanninger af Tollundmanden fra 2002. Projektet har ført uventede opdagelser med sig.

- Vi fik en overraskelse undervejs, da Phillippe pludseligt ringede og sagde, at øjnene var for store til hans kranie.

- Under konserveringen var han skrumpet med cirka ti procent. Men det kunne ikke forklare det, for Phillippe var nødt til at forstørre kraniet med 25 procent.

- Sådan fandt vi ud af, at hans kranie nok var skrumpet noget mere, end vi lige gik og troede, siger Ole Nielsen.

- Vi har taget et sats

Før processen gik i gang, var de på museet i tvivl om, hvorvidt de nu også skulle rekonstruere Tollundmandens ansigt, da der er en række usikkerheder.

I sin montre er Tollundmanden sort, men det var nok ikke tilfældet, da han var i live.

Uden dna har man dog ikke kunne fastslå hudfarven, hvorfor der er blevet gættet.

- Vi har taget et sats og sagt, at vi lader ham være en almindelig, lidt nordisk type med leverpostejfarvet hår, men han kan sagtens have haft en anden hår-, hud- eller øjenfarve.

- Men man får fornemmelsen af en levende person, man kan drikke kaffe med, siger Ole Nielsen.